Bus & Boat Ticket
» [ Lomprayah High Speed Catamaran
] • [ Seatran Discovery Link
]

ศาสนาอิสลาม

ศาสนาอิสลาม เป็นศาสนาสำคัญศาสนาหนึ่งของโลก
เป็นศาสนาประเภทเอกเทวนิยม นับถือพระเจ้าองค์เดียว คือ พระอัลลอฮ์
โดยมีท่านนบีมุฮัมมัดเป็นศาสดา และเป็นผู้ประกาศศาสนา ศาสนาอิสลาม
ไม่มีพระหรือนักบวชเพื่อทำหน้าที่ประกอบพิธีกรรม
และเผยแผ่ศาสนาโดยเฉพาะ เช่น
อิหม่ามก็เป็นเพียงผู้นำในการนมัสการพระเจ้าเท่านั้น
มิใช่พระที่ทำหน้าที่เป็นกลางระหว่างพระเจ้ากับมนุษย์

ผู้นับถือ
ศาสนาอิสลาม เรียกว่า “ มุสลิม ” มุสลิม
ทุกคนต้องปฏิบัติศาสนากิจเหมือนกันหมด จึงไม่มีนักบวช
และมิได้แบ่งแยกแนวทางปฏิบัติ ระหว่างศาสนิกชนกับนักบวช
แม้แต่บุคคลที่ได้รับการยกย่องว่าเป็น อิหม่าม หรือ ท่านจุฬาราชมนตรี
ก็ถือว่าเป็นผู้นำทางศาสนกิจ และผู้นำมุสลิมในประเทศไทยเท่านั้น
มิได้มีฐานะเป็นผู้นำนักบวชแต่อย่างใด

ศาสนาอิสลาม
เป็นศาสนาหนึ่งที่มีผู้นับถืออยู่หลายล้านคนทั่วโลก
โดยเฉพาะในประเทศแถบตะวันออกกลาง ประชาชนส่วนใหญ่จะนับถือ ศาสนาอิสลาม
ส่วนในภูมิภาคเอเชียตะวันออกเฉียงใต้ เช่น ในประเทศมาเลเซียมีผู้นับถือ
ศาสนาอิสลาม มาก สำหรับประเทศไทยมีประชาชนที่นับถือ ศาสนาอิสลาม
อยู่ทั่วไป แต่บริเวณที่มากที่สุด คือ ในพื้นที่ ๕ จังหวัดชายแดนภาคใต้
ซึ่งได้แก่ จังหวัดสงขลา ยะลา สตูล ปัตตานี และนราธิวาส

ประวัติความเป็นมา

ศาสนาอิสลาม เป็นศาสนาที่ถือกำเนิดขึ้นในนครมักกะฮ์
ประเทศซาอุดิอาระเบีย หลังพุทธศักราชประมาณ ๑,๑๑๓ ปี ผู้ที่นับถือ
ศาสนาอิสลาม เรียกว่า มุสลิม แปลว่า ผู้แสวงหาสันติ หรือ
ผู้นอบน้อมต่อประสงค์ของพระเจ้า

มุสลิม
นับถือพระผู้เป็นเจ้าที่ยิ่งใหญ่ ทรงพระนามว่า พระอัลลอฮ์
พระอัลลอฮ์ทรงเลือกบุคคลที่พร้อมด้วยคุณธรรมอันสูงส่ง
ในแต่ละยุคแต่ละสมัยให้เป็นศาสนทูตของพระองค์
มีหน้าที่นำข้อบัญญัติทางศาสนามาเผยแพร่แก่มวลมนุษย์
ศาสนทูตองค์สุดท้าย คือ นบีมุฮัมมัด ท่านเป็นอาหรับ
กำเนิดที่เมืองมักกะฮ์ มารดาชื่อ อามีนะฮ์ เป็นชนในเผ่ากุร็อยชฺ
ท่านศาสดาเป็นกำพร้าตั้งแต่เยาว์วัย
ในเวลาต่อมาจึงต้องไปอยู่ในความอุปการะของอาบูฏอลิบผู้เป็นลุง
โดยช่วยลุงเลี้ยงปศุสัตว์ ค้าขาย และทำงานอื่นๆในครอบครัว
เมื่อโตเป็นหนุ่ม ได้ไปทำงานกับนางคอดีญะฮ์ เศรษฐีม่าย
โดยท่านทำหน้าที่ควบคุมกองคาราวานสินค้า ไปขายยังประเทศใกล้เคียง
ซึ่งในเวลาต่อมาทั้งสองก็ได้แต่งงานกัน มีบุตรธิดาด้วยกัน ๖
คน

ในสมัยที่ท่านศาสดาถือกำเนิดนั้น
สังคมอาหรับอยู่ในสภาพที่เสื่อมโทรมมาก
ผู้คนมั่วสุมดื่มน้ำเมาและเล่นการพนัน
การละเมิดประเวณีเกิดขึ้นเป็นประจำ
มีการฝังเด็กหญิงทั้งเป็นเพราะถือว่าเป็นสิ่งอัปมงคล
การแก้แค้นด้วยการประหัตประหารเป็นเรื่องปกติผู้คนงมงายกับการบูชารูปเคารพ
และการประกอบพีกรรมต่างๆ ที่สิ้นเปลืองและไร้สาระ
ท่านศาสดาพยายามหาหนทางแก้ปัญหาในสังคมที่ท่านพบเห็นอยู่เสมอ
จนกระทั่งวันหนึ่งขณะที่ท่านหลบไปหาความสงบวิเวก ในถ้ำบนภูเขาอิรอฮ์
เทวทูตญิบรออีลก็ได้นำโองการของพระเจ้า (พระอัลลอฮ์) มาประทานแก่ท่าน
ท่านศาสดามุฮัมมัดจึงเริ่มประกาศศาสนา คนแรกที่เข้ารับนับถือ
ศาสนาอิสลาม ก็คือ นางคอดีญะฮ์ ผู้เป็นภรรยา
การประกาศศาสนาช่วงแรกเต็มไปด้วยความยากลำบากและถูกต่อต้านเพราะ
ศาสนาอิสลาม ทำให้ผู้มีอิทธิพลเสียผลประโยชน์
รวมทั้งให้คนทั่วไปซึ่งนับถือรูปเคารพต่างๆ ขัดเคือง

หลังจากประกาศศาสนาได้
๑๓ ปี ท่านศาสดา และสาวกได้ลี้ภัยจากการตามล้างผลาญของชาวเมืองมักกะฮ์
โดยไปอยู่ที่เมืองมะดีนะฮ์
ปีที่ท่านศาสดามุฮัมมัดอพยพมาอยู่เมืองมะดีนะฮ์นี้
ถือเป็นการเริ่มต้นนับศักราช อิสลาม เรียกว่า ฮิจเราะห์ศักราช (ฮ.ศ.)
จนกระทั่งถึงปี พ.ศ.๑๑๗๓
ท่านศาสดาก็สามารถรวบรวมผู้คนกลับไปยึดเมืองมักกะฮ์ไว้ได้
โดยปราศจากการสู้รบให้เสียเลือดเนื้อ ท่านศาสดาให้ทำลายรูปเคารพต่างๆ
และประกาศนิรโทษกรรมแก่ชาวเมืองที่เคยเป็นปฏิปักษ์ต่อท่าน
หลังจากนั้นท่านศาสดามุฮัมมัดก็ได้กลับไปเมืองมะดีนะฮ์
ต่อมาภายหลังชนอาหรับเผ่าต่างๆ
และประเทศข้างเคียงก็ได้ส่งทูตเข้ามาขอเป็นพันธมิตรบ้าง
เพื่อขอรับนับถือ ศาสนาอิสลาม ศาสนาอิสลาม
จึงได้แพร่ขยายไปทั่วดินแดนตะวันออกกลาง อินเดีย และที่อื่นๆ
นับตั้งแต่บัดนั้น

ท่านศาสดามุฮัมมัด
ถึงแก่กรรมเมื่อ พ.ศ. ๑๑๗๕ ตรงกับ ฮ.ศ. ๑๑
ในขณะที่ท่านศาสดามีชีวิตอยู่ตั้งแต่เป็นเด็กเลี้ยงแพะ
จนกระทั่งเป็นศาสดา และเป็นประมุขแห่งประชาชาติอาหรับ
ท่านได้ดำรงตนเป็นผู้เสมอต้นเสมอปลาย อยู่ง่าย กินง่าย มีเมตตากับทุกคน
โดยเฉพาะผู้ที่ยากไร้ และต่ำต้อย ท่านไม่ถือยศถือศักดิ์
มีกำลังใจเข้มแข็ง มีความยุติธรรม
และความซื่อสัตย์เป็นเลิศจนได้รับฉายาตั้งแต่สมัยเป็นหนุ่มว่า
“อัลลามีน” ซึ่งแปลว่า ผู้ซื่อสัตย์

นิกายสำคัญ

ใน
ศาสนาอิสลาม การแยกนิกาย
มิได้อยู่ที่ความขัดแย้งเกี่ยวกับความเชื่อในหลักคำสอน
หรือในการปฏิบัติศาสนกิจ แต่อยู่ที่ความขัดแย้งทางการเมืองเป็นสำคัญ
กล่าวคือ ก่อนสิ้นชีวิต
ท่านเป็นศาสดามูฮัมมัดมิได้ตั้งใครเป็นทายาทสืบแทน หลังมรณกรรมของท่าน
ก็มีปัญหาเรื่องการตั้งผู้นำโลกมุสลิม ซึ่งเป็นทั้งผู้นำศาสนจักร
และอาณาจักรในเวลาเดียวกัน
เหมือนกับที่ท่านศาสดาเคยเป็นกลุ่มคอวาริจญ์เห็นว่าควรเลือกตั้ง
กลุ่มชีอะห์ว่าควรเอาผู้สืบเชื้อสายของท่านศาสดา

เหตุการณ์ขัดแย้งเหล่านี้ทำให้เกิดกลุ่มศาสนาขึ้นอีกกลุ่มหนึ่ง
ซึ่งไม่เห็นด้วยกับกลุ่ม คอวาริจญ์ เรียกว่า ซุนนะห์ (
คนไทยเรียกสุหนี่ ) กลุ่มนี้ไม่เป็นทั้งพวกคอวาริจญ์ และชีอะห์
แต่เป็นพวกที่ถือแนวของอัล - กุรอาน และซุนนะห์ ( ซุนนะห์ หมายถึง
แบบแผนที่ได้จากจริยวัตร และโอวาทของท่านศาสดามุฮัมมัด )

โดยสรุปนิกายต่างๆ
ของศาสนาอิสลามมีดังนี้

๑)
นิกายซุนนีหรือซุนนะห์
เคร่งครัดการปฏิบัติตาม คัมภีร์อัล-กุรอาน และซุนนะห์เท่านั้น
และยอมรับผู้นำ ๔ คนแรก ซึ่งเป็นผู้ใกล้ชิดท่านศาสดา
มุสลิมส่วนใหญ่ในโลกรวมทั้งประเทศอินโดนีเซีย มาเลเซีย
และไทยนับถือนิกายนี้

๒)
นิกายชีอะห์ ชีอะห์ แปลว่า
พรรคพวก หมายถึง พรรคพวกท่านอาลีนั่นเอง นิกายนี้ถือว่าท่านอาลี
บุตรเขยของศาสดามูฮัมมัดคนเดียวเท่านั้นเป็นผู้ที่ถูกต้อง
ผู้ถือนิกายนี้ส่วนใหญ่อยู่ในประเทศอิหร่าน อิรัก เยเมน อินเดีย
และประเทศในทวีปแอฟริกาด้านตะวันออก

๓)
นิกายคอวาริจญ์
ถือว่าผู้จะเป็นคอลีฟะห์นั้น ต้องมาจากการเลือกตั้งเสรี
นิกายนี้มีผู้นับถือมากในแอลจีเรีย โอมาน
คาบสมุทรอาระเบียตอนใต้

๔)
นิกายวาฮาบี ตั้งขึ้นกลางคริสต์ศตวรรษที่ ๑๘ ถือว่า
พระคัมภีร์อัล-กุรอานศักดิ์สิทธิ์ที่สุด ไม่ยอมรับการตีความ
ในเรื่องศาสนาของผู้ใดเคารพพระอัลลอฮ์องค์เดียว ไม่นับถือใครอื่น
ไม่เชื่อว่าท่านศาสดามูฮัมมัด เป็นผู้แทนพระอัลลอฮ์
ไม่มีการฉลองวันประสูติของท่านศาสดา ห้ามของฟุ่มเฟือยทุกชนิด
นิกายนี้เป็นกลุ่มเล็กๆ มีอยู่บ้างในอินเดีย
และแอฟริกาตะวันออก

คัมภีร์ทางศาสนา

คัมภีร์ทาง
ศาสนาอิสลาม เรียกว่า คัมภีร์อัล-กุรอาน
คัมภีร์นี้ถือว่าเป็นวจนะของพระเจ้า
ที่ได้ประทานแก่มวลมนุษย์ผ่านทางท่านศาสดานบีมุฮัมมัด
ซึ่งเป็นบุคคลที่พระเจ้าอัลลอฮ์ทรงเลือกให้ทำหน้าที่ประกาศศาสนา
และเป็นผู้นำในการปฏิบัติศาสนกิจตามคำสอนของพระองค์
พระอัลลอฮ์ประทานคัมภีร์แก่ท่านศาสดาโดยการดลใจ
การทำให้เห็นภาพเวลาตกอยู่ในภวังค์ และการส่งเทวทูตมาพร้อมกับโองการ
ท่านศาสดาได้รับโองการจากพระอัลลอฮ์เป็นระยะๆ ร่วมเวลาทั้งสิ้น ๒๓ ปี
เมื่อได้รับโองการมาก็ให้สาวกจดจารึกลงบนหิน หนังสัตว์ และอื่นๆ
เก็บไว้

คัมภีร์อัล-กุรอาน
แปลว่า คัมภีร์สาธยายมนต์ มี 30 ภาค 114 บท
เป็นแนวทางการปฏิบัติสำหรับบุคคลและสังคม มีคำสอนเกี่ยวกับการทำความดี
การดำเนินชีวิตอยู่ร่วมกัน การแต่งงาน ความตาย อาชีพ การทำมาหากิน
รวมทั้งมีเรื่องการเมือง เศรษฐกิจ กฎหมาย
และสังคมไว้อย่างครบถ้วน

ภาษาที่ใช้บันทึกคัมภีร์อัล-กุรอาน
คือ ภาษาอาหรับ ข้อความในคัมภีร์เป็นภาษาที่ไพเราะ มิใช่ร้อยแก้ว
และมิใช่ร้อยกรอง แต่ก็มีสัมผัสในแบบของตัวเอง คัมภีร์แบ่งออกเป็น 114
บท แต่ละบทแบ่งเป็นโองการหรือวรรค มีทั้งหมด 6,000 โองการ
ปัจจุบันนี้ได้มีการแปล คัมภีร์อัล-กุรอาน เป็นภาษาต่างๆ ทั่วโลก ชาว
มุสลิม ถือว่าคัมภีร์นี้เป็นสิ่งศักดิ์สิทธิ์ เพราะทุกคำ ทุกตัวอักษร
เกิดจากพระอัลลอฮ์ และเป็นความจริงที่บริสุทธิ์
และเป็นธรรมนูญสำหรับชีวิต

หลักคำสอนพื้นฐาน

ศาสนาอิสลาม มีพิธีกรรม
และหลักคำสอนเพื่อให้ปฏิบัติตามดังนี้

๑
) หลักศรัทธา ๖ ประการ ได้แก่

( ๑ ) ศรัทธาต่อพระอัลลอฮ์
มุสลิม เชื่อว่ามีพระเจ้าองค์เดียวเป็นผู้สร้างสรรพสิ่ง ผู้เป็น มุสลิม
จะต้องศรัทธาต่อพระอัลลอฮ์เพียงพระองค์เดียว

( ๒ )
ศรัทธาต่อเทพบริวารของพระอัลลอฮ์ (เทวทูต) คือ
ผู้รับใช้พระเจ้าซึ่งมีจำนวนมากมีหน้าที่ต่างๆ กัน
เทวทูตเป็นคนกลางทำหน้าที่สื่อสาร ระหว่างท่านนบีมุฮัมมัดกับพระเจ้า
กล่าวคือ ท่านนบีมูฮัมมัด ได้รับโองการจากพระเจ้าโดยทางเทวทูต
ซึ่งเรียกว่า “ มลาอีกะฮ์ ” เป็นวิญญาณที่มองไม่เห็น
แต่สามารถแปลงร่างเป็นมนุษย์ได้ตามบัญชาของพระอัลลอฮ์

(๓ )
ศรัทธาในพระคัมภีร์ทั้งหลาย คือ
คัมภีร์ที่พระเจ้าได้ประทานมาก่อนหน้านี้ 104 คัมภีร์
ซึ่งรวมทั้งคัมภีร์ของศาสนายูดาย และศาสนาคริสต์
แต่ให้ถือว่าคัมภีร์อัล-กุรอาน เป็นคัมภีร์สุดท้าย และสมบูรณ์ที่สุด
ที่พระเจ้าได้ประทานพรลงมาให้แก่มนุษยชาติ
โดยผ่านทางศาสดามุฮัมมัด

( ๔ )
ศรัทธาต่อบรรดาศาสนทูต ศาสนทูตเป็นมนุษย์ธรรมดา
แต่พระเจ้าได้เลือกสรรว่าเป็นคนดี เหมาะแก่การที่จะเป็นผู้ประกาศศาสนา
ซึ่งท่านนบีมุฮัมมัดเป็นศาสนทูตองค์สุดท้าย

( ๕ ) ศรัทธาในวันพิพากษา
คือ วันสุดท้ายของโลก ชาว มุสลิม เชื่อว่าโลกมีวันแตกดับ
เมื่อถึงวันนั้นมนุษย์ทุกคนต้องตาย และจะถูกทำให้ฟื้นขึ้นมา
เพื่อพิจารณาโทษ
ด้วยการสอบสวนพิพากษาตามความดีความชั่วที่ตนได้กระทำไว้

( ๖ )
ศรัทธาในการกำหนดสภาวะของโลก และชีวิต
ว่าเป็นไปตามเจตจำนงของพระอัลลอฮ์

( ๒ ) หลักปฏิบัติ ๕
ประการ

การปฏิบัติพิธีกรรมทางศาสนาของ
ศาสนาอิสลาม จะปฏิบัติในสถานที่ที่เรียกว่า “ มัสยิด ” หรือ “ สุเหร่า
” ชาว มุสลิม จะต้องปฏิบัติศาสนกิจให้พร้อมทั้ง ๓ ทาง คือ กาย วาจา
และใจ หลักปฏิบัติสำคัญใน ศาสนาอิสลาม ๕ ประการ ได้แก่

( ๑ ) การปฏิญาณตน มุสลิม
ต้องกล่าวปฏิญาณว่า “ ข้าพเจ้า ขอปฏิญาณว่า
ไม่มีพระเจ้าอื่นใดนอกจากอัลลอฮ์ และแท้จริงมุฮัมมัดเป็นศาสนทูต (
รอซูล ) ของอัลลอฮ์ “ การปฏิญาณนี้เปรียบเสมือนหัวใจของ ศาสนาอิสลาม
ต้องทำด้วยความบริสุทธิ์ใจ และมิใช่ทำครั้งเดียว
แต่ต้องทำเสมอเมื่อนมัสการพระเจ้า (ละหมาด)

( ๒ ) การละหมาด คือ
การนมัสการ หรือ การแสดงความเคารพต่อพระเจ้า ทั้งทางร่างกาย และจิตใจ
ชาว มุสลิม ทุกคนจะต้องปฏิบัติละหมาดวันละ ๕ เวลา คือ ย่ำรุ่ง กลางวัน
เย็น พลบค่ำ และกลางคืน ซึ่งก่อนทำละหมาดจะต้องชำระร่างกายให้สะอาด
และสำรวมจิตใจให้สงบ

( ๓ ) การถือศีลอด หมายถึง
การละเว้นจากการบริโภคอาหาร เครื่องดื่ม การร่วมสังวาส
ตั้งแต่พระอาทิตย์ขึ้น จนกระทั่งพระอาทิตย์ตกดิน มุสลิม
จะต้องถือศีลอดปีละ ๑ เดือน คือ ในเดือนรอมาฎอนตามปฏิทินของอิสลาม
ผู้ที่ได้รับการผ่อนผันไม่ต้องถือศีลอด ได้แก่ คนชรา หญิงมีครรภ์
แม่ลูกอ่อน คนที่ต้องทำงานหนัก คนเดินทางไกล
หญิงขณะมีรอบเดือนหรือหลังคลอด คนป่วย
การถือศีลอดเป็นการแสดงถึงความศรัทธาในพระเจ้า ฝึกความอดทน
และความมีน้ำใจเอื้อเฟื้อเผื่อแผ่

( ๔ ) การบริจาคซะกาต
หมายถึง การบริจาคทานให้แก่คนที่เหมาะสม ตามที่ศาสนากำหนด เช่น คนอนาถา
เด็กกำพร้า คนขัดสน ผู้เผยแผ่ศาสนา การบริจาคซะกาต
เป็นข้อบังคับที่ต้องปฏิบัติ ชาว มุสลิม
หรือว่าเป็นหน้าที่ที่จะต้องสละทรัพย์ของตนในอัตราร้อยละ ๒.๕
เพื่อแบ่งปันให้แก่ผู้อื่น
เป็นการกล่อมเกลาจิตใจให้เป็นคนเอื้อเฟื้อเผื่อแผ่
ช่วยเหลือซึ่งกันและกัน

( ๕ ) การประกอบพิธีฮัจญ์
หมายถึง การไปประกอบศาสนกิจ ณ ศาสนสถานบัยตุลลอฮ์ เมืองมักกะฮ์
ประเทศซาอุดีอาระเบีย การประกอบพิธีฮัจญ์ไม่ได้บังคับให้ชาว มุสลิม
ต้องกระทำ แต่ให้ถือเป็นหลักปฏิบัติสำหรับผู้ที่พร้อม และมีความสามารถ
คือ บรรลุนิติภาวะ มีสุขภาพดี มีทุนทรัพย์เพียงพอ
และมีความรู้ความเข้าใจเกี่ยวกับการประกอบพิธีฮัจญ์เป็นอย่างดี

วันสำคัญทางศาสนา

วันสำคัญของ
ศาสนาอิสลาม ได้แก่ วันแรกของเดือนรอมาฎอน
โดยการดูดวงจันทร์ในตอนพลบค่ำของวันที่ ๒๙ ของเดือนที่ ๘
(ตามปฏิทินอิสลาม) หากปรากฏว่าไม่เห็นดวงจันทร์
ต้องถือวันถัดไปอีกวันหนึ่งเป็นวันแรกของเดือนรอมาฎอน

Reference :
หนังสือเรียนสาระการเรียนรู้พื้นฐาน กลุ่มสาระการเรียนรู้สังคมศึกษา
ศาสนาและวัฒนธรรม : สังคมศึกษา ศาสนาและวัฒนธรรม ม.๑ ช่วงชั้นที่ ๓.
ดร.กระมล ทองธรรมชาติ และคณะ. - - กรุงเทพฯ : อักษรเจริญทัศน์, ๒๕๕o.
๓๖๘ หน้า. ๑ สังคมศึกษา - - แบบเรียน. I. ชื่อเรื่อง. ๑๗o. ISBN 10 :
974 - 408 - 623 - 8 , ISBN 13 : 978 - 974 - 408 - 623 - 5.
ค้นหาข้อมูลเพิ่มเติมได้ที่ WEB GUIDE :
http://www.aksorn.com/Lib/S/Soc_01

Worldwide Connection
1999

Ayutthaya | Bangkok | Cha Am | Chanthaburi | Chiang Mai | Chiang Rai | Chumphon | Hat Yai | Hua Hin | Kanchanaburi | Khao Yai | Khon
Kaen | Koh
Chang | Koh
Kood | Koh
Phangan | Koh
Samet | Koh
Samui | Koh
Tao | Krabi
|
Lampang
|
Loei
|
Mae Hong
Son | Nakhon Si
Thammarat | Nakhonratchasima
|
Nakornnayok
|
Nakornpathom
|
Pattaya
|
Phang
Nga | Phetchabun
|
Phetchaburi
|
Phitsanulok
|
Phuket
|
Prachuap Khiri
Khan | Rayong
|
Songkhla |
Sukhothai
|
Surat
Thani | Trang
|
Trat
|
Uthai
Thani

www.kohtaotoday.com :
All right reserved. © 2005 -

.
Contact :
[email-masked]